मन की बात
प्रधानमंत्री नरेन्द्र मोदी ह किहीन हे कि भारत ह सखा के भावना के सम्मान करथे अउ बेरा पड़े म अपन बैरी मन ल बने ढंग ले जवाब दे म घलो तियार हे। प्रधानमंत्री ह आज आकाशवाणी ले ‘मन की बात‘ कारीकरम म किहीन कि हमर वीर सैनिक मन ह ए देखा देहे कि अपन मातृभूमि के गौरव अउ सम्मान उपर कोनों के बुरा नजर नइ पड़य। लद्दाख म भारत के भूईंया उपर आंख उठा के देखइया मन ल करारा जवाब मिले हे।
प्रधानमंत्री ह किहीन कि हमर जउन वीर जवान सहीद होय हे, उंखर साहस ल पूरा देस ह नमन करत हे। श्री मोदी ह किहीन कि देस आत्मनिर्भर बनय इही बात ह हमर सहीद मन ल सच्चा श्रद्धांजलि होही।
प्रधानमंत्री ह किहीन कि एक नागरिक के हिसाब ले हम जम्मों झन के संकल्प, समर्पण अउ सहयोग बहुते जरूरी हे। ओमन किहीन कि आप मन लोकल जिनीस बिसाहू, लोकल बर वोकल होहू, त समझो देस ह मजबूत होवत हे।
श्री मोदी ह किहीन कि कोरोना महामारी के दउरान लोगन मन ल आने-आने बीमारी ले बांचे बर पड़ही। ओमन आयुर्वेदिक दवई, जड़ीबुटी ले बने औषधि अउ गरम पानी पीय के सुझाव दीन। ओमन किहीन कि कोरोना महामारी के दउरान अदरक, हल्दी अउ आने मसाला के मांग भारत के संगेसंग अमेरिका म घलो बढ़ गेहे। प्रधानमंत्री ह किहीन कि लॉकडाउन ले जादा सतर्कता अब अनलॉक के दउरान बरते बर पड़ही। अपन मन की बात कारीकरम म प्रधानमंत्री ह मास्क लगाय के बारे म अउ दू गज के दूरी के पालन करे के बात किहीन।
श्री मोदी ह अपन बात म किहीन कि मानसून ह अब देस के जादा भाग म पहुंच गेहे अउ ए बेरा बने पानी गिरत हे। ओमन लोगन मन ले अपील करीन कि पर्यावरण के रक्षा बर बरसा के पानी ल बने ढंग ले सहेज के राखय।
प्रधानमंत्री ह पचीसी, मोक्ष पाटम अउ गुट्टा जइसन पारंपरिक खेल के जिकर करत परिवार के सियान मन ले बिनती करीन कि ओमन ए खेल के बारे म आज के नवा पीढ़ी ल बने ढंग ले बतावय।
संकल्प पर्व-पौधरोपण
प्रधानमंत्री नरेन्द्र मोदी के आह्वान उपर केन्द्रीय संस्कृति मंत्रालय ह आज ले बारह जुलाई तक संकल्प पर्व मनाही, जेमा जादा ले जादा पेड़-पौधा लगाय के अभियान चलाय जाही। केन्द्रीय संस्कृति मंत्री प्रहलाद सिंह पटेल ह किहीन कि संकल्प परब के दउरान लोगन मन ह प्रधानमंत्री डहार ले बताय गे पांच ठिन रूख- बरगद, आंवला, पीपल, अशोक अउ बेल के पौधा लगा के देस के औषधि पौधा मन ल महत्व देके परंपरा ल आगू बढ़ाय के बिनती करे गेहे।
भाजपा-वीडियो कान्फ्रेंसिंग सभा
प्रधानमंत्री नरेन्द्र मोदी के दूसर कार्यकाल के एक बछर पूरा होय उपर भारतीय जनता पार्टी डहार ले चलाय जात जनसंवाद कारीकरम आज सिरा गे। ए मउका म मध्यप्रदेश के मुख्यमंत्री शिवराज सिंह चौहान ह वीडियो कान्फ्रेंसिंग के माध्यम वर्चुवल रैली ल संबोधित करत पार्टी कार्यकर्ता मन ले केन्द्र सरकार के योजना ल जन-जन तक पहुंचाय के आह्वान करीन।
मुख्यमंत्री-चार्टर्ड एकाउंटेंस
मुख्यमंत्री भूपेश बघेल ह आई.सी.ए.आई. ले जुड़े देसभर के चार्टर्ड एकाउंटेंस मन ल ग्राम पंचायत अउ नगरीय प्रसासन के कामकाज म कसवाट के संगेसंग वित्तीय प्रबंधन ल मजबूत बनाय बर मदद के बिनती करे हे।
मुख्यमंत्री ह अपन निवास कार्यालय ले ‘रिसर्जेट छत्तीसगढ़‘ बिसय उपर राखे गे वेबीनार म देसभर के चार्टर्ड एकाउंटेंस मन ल संबोधित करत रिहीन। ए मउका म मुख्यमंत्री ह आई.सी.ए.आई. के रईपुर साखा ल नवा रईपुर म प्रदेस के छात्र मन बर सीए के कोचिंग इंस्टीट्यूट अउ कार्यालय भवन बर भूईंया देवाय के घोसना करीन।
कोरोना मरीज
प्रदेस म आज घलो कोरोना संक्रमित मरीज पाय गीस। अभी तक मिले जानबा के मुताबिक प्रदेस म आज कोरोना संक्रमित संतावन नवा मरीज के पुष्टि होय हे। जेमा राजनांदगांव ले सोलह, रायगढ़ ले बारह, बिलासपुर अउ कबीरधाम ले सात-सात, रईपुर अउ दुरूग ले पांच-पांच, बलौदाबाजार ले चार अउ नारायणपुर जिला के एक मरीज मिले हे। ए बेरा सात सौ सत्रह झिन मरीज मनके इलाज आने-आने अस्पताल म चलत हे।
राजनांदगांव जिला म आज सोलह झिन नवा मरीज मिले के बाद प्रसासन डहार ले बिसेस सतर्कता बरते जात हे। उहें, काली जिला म इक्कीस झिन नवा कोरोना संक्रमित मरीज मिले रिहीस, जेमा खैरागढ़ विधायक के मैनेजर के संगेसंग मेडिकल कालेज अस्पताल के एक झिन डॉक्टर अउ दू झिन स्टाफ नर्स घलो सामिल हे।
उहें, रायगढ़ जिला म आज बारह झिन कोरोना संक्रमित मरीज के पहिचान करे गेहे, जेमा ग्यारह झिन मरीज फ्रेंड्स कॉलोनी ले मिले हे। ऐति, दुरूग जिला म घलो आज पांच झिन नवा कोरोना पॉजिटिव मरीज मिले हे। ए जम्मों झिन बीएसएफ सेक्टर छह के जवान हरय।
ओति, बिलासपुर जिला म आज जउन सात नवा मरीज के पहिचान होय हे, ओमा दू झिन मरीज सहर के प्राईवेट होटल क्वारेंटाइन रिहीन।
उहें, दंतेवाड़ा जिला म सीआरपीएफ के एक झिन जवान घलो कोरोना संक्रमित पाय गेहे।
इही बीच, महासमुंद जिला म कोविड केयर सेंटर अउ कोविड अस्पताल सुरू होय के बाद अब कोरोना जांच के सुविधा घलो सुरू होवत हे। जिला चिकित्सालय के कोविड इकाई म एक ठिन ट्रू नॉट मसीन लगाय गेहे, जिहां अवइया महीना ले कोरोना संदिग्ध अउ संक्रमित मनके जांच करे जा सकही।
पेयजल-मुख्यमंत्री
प्रदेस म धातु वाले अउ नमकीन पानी के समस्या वाले जघा म अब उपरी जल के माध्यम ले पीये के पानी के बेवस्था करे जाही। मुख्यमंत्री ह काली रईपुर म ऊर्जा विभाग अउ क्रेडा के समीक्षा बइठका म अधिकारी मन ल ए बारे म निरदेस दीन।
मुख्यमंत्री ह गरियाबंद के सुपेबेड़ा म नंदिया के पानी अउ बेमेतरा, बालोद, धमधा, साजा, नवागढ़ म नमकीन पानी के सिकईत के सेती सरफेस वाटर के परयोग करके पानी के बेवस्था बर योजना बनाय के बात किहीन। मुख्यमंत्री ह क्रेडा अधिकारी मन ल दूर-दराज वाले जघा मन म सौर ऊर्जा के माध्यम ले बिजली के बेवस्था करे के संगेसंग किसान मन ल सोलर पंप देके निरदेस घलो दीन।
गृह निर्माण मंडल-निर्णय
छत्तीसगढ़ गृह निर्माण मंडल के जम्मों योजना मन म छत्तीसगढ़ भू-संपदा विनियामक प्राधिकरण-रेरा के मापदंड के पालन म ए बेरा चलत पंजीयन सुल्क म कटौती करे जाही। आवास मंत्री के अगुवई म रईपुर म राखे गे गृह निर्माण मंडल के बइठका म ए फइसला ले गीस।
निर्णय के मुताबिक ए बेरा एकमुश्त पन्द्रह प्रतिसत पंजीयन रासि के जघा म अब हाउसिंग बोर्ड के जम्मों योजना के तहत बने या बनत ईडब्ल्यूएस भवन बर पच्चीस हजार रूपिया अउ एलआईजी के भवन बर पचास हजार रूपिया के पंजीयन रासि राखे गेहे। कोरोना संक्रमण के सेती आवंटित भवन मनके देय किस्त के तारीख ल घलो बढ़ा के तीस जून कर दे गेहे। बइठका म यहू निरनय ले गीस अब एक झिन मनखे ह एक ले जादा मकान खरीद सकथे।
कांग्रेस-प्रदर्शन
पेट्रोल-डीजल के भाव म बढ़ोतरी अउ महंगाई के खिलाफ प्रदेश कांग्रेस डहार ले काली उनतीस जून के राजधानी रईपुर के संगेसंग जम्मों जिला मुख्यालय मन म धरना प्रदर्शन करे जाही। धरना प्रदर्शन के बाद कांग्रेस के कार्यकर्ता मन डहार ले राष्ट्रपति के नाव ज्ञापन घलो दे जाही। ए मउका म पार्टी के प्रदेस अध्यक्ष मोहन मरकाम के अगुवई म राजधानी रईपुर के राजीव गांधी चौक ले पूर्व मुख्यमंत्री डॉक्टर रमन सिंह के घर तक साइकिल यात्रा घलो निकाले जाही। ए दउरान कांग्रेस के जिला, ब्लॉक अउ विधानसभा कमेटी मन डहार ले ‘स्पीक अप ऑन पेट्रोलियम प्राइजेस‘ के कारीकरम चलाय जाही।
मौसम
प्रदेस म अवइया चौबीस घंटा के दउरान कतकोन जघा म हल्का ले मध्यम बरसा होय के संभावना हे। उहें, दक्षिण छत्तीसगढ़ के एक-दू जघा म गरज-चमक के संग भारी बरसा अउ गाज गिरे के चेतावनी दे गेहे।
मौसम विभाग ले मिले जानबा के मुताबिक उत्तर पूर्व मध्यप्रदेश ले उत्तर मध्य महाराष्ट्र तक एक ठिन द्रोणिका बने हे, जेखर असर प्रदेस म घलो दिखत हे।
hin_Deva hne_Deva hne_Deva hne_Deva hne_Deva hne_Deva hne_Deva hin_Deva bho_Deva bho_Deva awa_Deva mai_Deva hne_Deva hne_Deva bho_Deva hne_Deva bho_Deva hne_Deva bho_Deva hne_Deva hne_Deva hin_Deva hne_Deva hne_Deva awa_Deva hne_Deva hne_Deva hin_Deva bho_Deva bho_Deva hne_Deva hne_Deva